《任大卿出龙眠度水罗汉》
宋代·释居简

故家寻钓鳌，遗俗问佛世。喜逢十六人，不闻四句偈。

风姿如隐槃，服御乃古制。开卷发遐想，瞪目得熟睨。

绝溪将安之，深厉浅则揭。岸登植瘦策，石踞整坏毳。

预流逮无学，劝进惮劳勚。岿然望等妙，迢递苦跋疐。

悠悠马不前，亹亹驾辄税。弗悟燕安毒，遂失远大计。

双林受遗托，久视不得逝。岂知古龙象，所向必超诣。

弗践极则处，弗到弗小憩。朅来吊形影，相与话情契。

丁宁勇著鞭，同振木方袂。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。